ΚΑΝΟΝΙΣΜΟΣ (ΕΟΚ) αριθ. 838/93 ΤΗΣ ΕΠΙΤΡΟΠΗΣ της 6ης Απριλίου 1993 για την τροποποίηση του κανονισμού (ΕΟΚ) αριθ. 4115/88 που καθορίζει τις λεπτομέρειες εφαρμογής του καθεστώτος των ενισχύσεων στην εκτατικοποίηση της παραγωγής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2328/91 του Συμβουλίου της 15ης Ιουλίου 1991 για τη βελτίωση της αποτελεσματικότητας των γεωργικών διαρθρώσεων (1), όπως τροποποιήθηκε από τον κανονισμό (ΕΟΚ) αριθ. 2080/92 (2), και ιδίως το άρθρο 3 παράγραφος 6,

Εκτιμώντας:

ότι για να εξασφαλισθεί αποτελεσματικός έλεγχος του καθεστώτος για την εκτατικοποίηση της παραγωγής που θεσπίστηκε από τον κανονισμό (ΕΟΚ) αριθ. 4115/88 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 708/91 (4), πρέπει να καθοριστούν ειδικότερες διατάξεις όσον αφορά τις παρατυπίες, τις κυρώσεις και την ανάκτηση των αχρεωστήτως καταβληθέντων ποσών-

ότι, προκειμένου να εξασφαλισθεί η αποτελεσματικότερη εφαρμογή του στα νέα ομόσπονδα γερμανικά κράτη, πρέπει να καθοριστούν διατάξεις που αναφέρονται στη μεταφορά των εκτατικοποιούμενων γεωργικών εκτάσεων στα πλαίσια του καθεστώτος αυτού και διαχειρίζονται από τον αρμόδιο οργανισμό (Treuhandanstalt)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων και Αγροτικής Ανάπτυξης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 4115/88 τροποποιείται ως εξής:

1. Η παράγραφος 4 του άρθρου 14 αντικαθίσταται από την ακόλουθη παράγραφο:

"4. Η παράγραφος 3 δεν έχει εφαρμογή

- σε περίπτωση απαλλοτριώσεως ή υποχρεωτικής πωλήσεως των εκτάσεων που είναι αντικείμενο εντατικοποιήσεως και

- στα νέα ομόσπονδα κράτη της Γερμανίας εφόσον οι εκτάσεις επανακτώνται από τον αρμόδιο οργανισμό (Treuhandanstalt) με σκοπό την αντιπαραχώρησή τους στους παλαιούς ιδιοκτήτες ή την αγορά τους από ιδιώτες, νομικά ή φυσικά πρόσωπα."

2. Το άρθρο 16 αντικαθίσταται από το ακόλουθο κείμενο:

"Άρθρο 16

1. Εάν από τον έλεγχο που αφορά επί του αριθμού των μονάδων εκτάσεως (εκτάρια), ζώων (ΜΜΖ), βάρους (τόνοι) ή όγκου (κυβικά μέτρα) προκύψει απόκλιση τουλάχιστον 2 % και 0,2 μονάδες έως 10 % και δύο μονάδες μεταξύ του αριθμού των μονάδων για τις οποίες ζητήθηκε η ενίσχυση και του αριθμού των μονάδων που καθορίστηκαν, η ενίσχυση υπολογίζεται με βάση τον τελευταίο αυτό αριθμό μονάδων μειωμένο κατά το πλεονάζον μέρος. Η μείωση εφαρμόζεται επίσης στις ενισχύσεις που έχουν πληρωθεί προηγουμένως, εκτός από την περίπτωση που ο δικαιούχος μπορεί να αποδείξει ότι η απόκλιση δεν είναι σκόπιμη ούτε το αποτέλεσμα αμελείας εκ μέρους του.

2. Εάν το πλεονασματικό μέρος υπερβαίνει τα όρια που αναφέρονται στην παράγραφο 1, δεν οφείλεται καμία ενίσχυση για την περίοδο που καλύπτεται από την υποχρέωση εκτατικοποιήσεως, με την επιφύλαξη οποιασδήποτε συμπληρωματικής κυρώσεως η οποία θα κριθεί κατάλληλη. Εντούτοις, οι ενισχύσεις που πληρώθηκαν για τα προηγούμενα χρόνια δεν ανακτώνται εάν ο δικαιούχος μπορεί να αποδείξει ότι η απόκλιση δεν είναι σκόπιμη ούτε αποτέλεσμα αμελείας εκ μέρους του.

3. Τα κράτη μέλη επιβάλουν κυρώσεις τουλάχιστον χρηματικής φύσεως, στην περίπτωση αθετήσεως των υποχρεώσεων που έχουν αναληφθεί πλην εκείνων που αναφέρονται στις παραγράφους 1 και 2, εκτός από περιπτώσεις ανωτέρας βίας ή αθετήσεως των υποχρεώσεων που οφείλονται σε άλλους παράγοντες που διαφεύγουν του ελέγχου που δικαιούχου. Σε περίπτωση σοβαράς παρατυπίας η οποία έχει σχέση με τις εν λόγω υποχρεώσεις, και ιδίως στην περίπτωση δόλου του δικαιούχου ή των διαδόχων του, δεν οφείλεται καμία ενίσχυση για την περίοδο που καλύπτεται από την υποχρέωση εκτατικοποιήσεως, με την επιφύλαξη οποιασδήποτε συμπληρωματικής κυρώσεως που θα θεωρηθεί κατάλληλη."

3. Παρεμβάλλεται το ακόλουθο άρθρο 16α:

"Άρθρο 16α

Σε περίπτωση αχρεωστήτως καταβληθείσας ενίσχυσης, τα εν λόγω ποσά αποδίδονται προσαυξημένα κατά τους τόκους που υπολογίζονται με βάση τη χρονική περίοδο που μεσολάβησε μεταξύ της πληρωμής της ενισχύσεως και της αποδόσεως αυτής από το δικαιούχο. Το επιτόκιο ισούται τουλάχιστον με το επιτόκιο της διατραπεζικής προσφοράς που εφαρμόζεται την τελευταία εργάσιμη ημέρα του μηνός κατά τη διάρκεια του οποίου το ποσό της ενισχύσεως έχει πληρωθεί στον δικαιούχο, προσαυξημένο κατά 2 %."

Άρθρο 2

Ο παρών κανονισμός αρχίζει να ισχύει τη δέκατη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Απριλίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 218 της 6. 8. 1991, σ. 1.

(2) ΕΕ αριθ. L 215 της 30. 7. 1992, σ. 96.

(3) ΕΕ αριθ. L 361 της 29. 12. 1988, σ. 13.

(4) ΕΕ αριθ. L 77 της 23. 3. 1991, σ. 30.